ไทยประกันชีวิต คลอดไม่เคลม 3 ปี รับเบี้ยคืน
ไทยประกันชีวิต ออกกรมธรรม์ประกันอุบัติเหตุ พี.เอ.รีฟันด์ ไม่เคลมตลอด 3 ปี บริษัทฯ คืนเบี้ยประกันปีสุดท้าย ชี้สร้างความแตกต่าง ตอบโจทย์ลูกค้าที่ไม่ต้องการจ่ายเบี้ยเสียเปล่า&nbsp;
21 มี.ค. 2554

ไทยประกันชีวิต ออกกรมธรรม์ประกันอุบัติเหตุ พี.เอ.รีฟันด์ ไม่เคลมตลอด 3 ปี บริษัทฯ คืนเบี้ยประกันปีสุดท้าย ชี้สร้างความแตกต่าง ตอบโจทย์ลูกค้าที่ไม่ต้องการจ่ายเบี้ยเสียเปล่า 
นายอังกูร ศรีกัลยาณบุตร ผู้อำนวยการฝ่าย สายงานส่งเสริมการตลาด บริษัท ไทยประกันชีวิต จำกัด เปิดเผยว่า บริษัทฯ ได้พัฒนากรมธรรม์ประกันอุบัติเหตุส่วนบุคคล (P.A.) ขึ้นใหม่ เพื่อให้ตอบสนองความต้องการของผู้เอาประกันได้อย่างตรงจุด และให้ความคุ้มครองอุบัติเหตุอย่างครอบคลุม คุ้มค่าและเป็นทางเลือกที่แตกต่างสำหรับผู้เอาประกัน ภายใต้แบบประกัน “ประกันอุบัติเหตุส่วนบุคคล พี.เอ.รีฟันด์” 
ประกันอุบัติเหตุส่วนบุคคล พี.เอ.รีฟันด์ แตกต่างจากประกัน P.A. ทั่วไป โดยเป็นประกันอุบัติเหตุที่มีการคืนเบี้ยประกันให้ในปีสุดท้าย หากผู้เอาประกันไม่มีการเคลมสินไหมติดต่อกัน 3 ปี พร้อมให้ความคุ้มครองการเสียชีวิต การสูญเสียอวัยวะ เนื่องจากอุบัติเหตุ การถูกฆาตกรรม การลอบทำร้าย รวมถึงขยายความคุ้มครองกรณีการจลาจลและการก่อการร้าย เพื่อให้สอดคล้องกับสถานการณ์ในปัจจุบันที่มีความเสี่ยงเพิ่มขึ้น นอกจากนั้นยังมีวงเงินค่ารักษาพยาบาล และเงินชดเชยรายได้กรณีเข้ารักษาตัวเป็นผู้ป่วยใน
สำหรับแบบประกันดังกล่าว รับประกันตั้งแต่อายุ 6-65ปี โดยไม่ต้องตรวจสุขภาพ ทุนประกันแบ่งออกเป็น 3 แบบ คือ  5 แสนบาท 7 แสนบาท และ 1 ล้านบาท 
"ส่วนประกันอุบัติเหตุแบบเดิม ผู้เอาประกันมักจะรู้สึกเหมือนเป็นการชำระเบี้ยประกันแบบสูญเปล่า หากไม่มีการเคลมสินไหม เนื่องจากสัญญาประกันอุบัติเหตุเป็นสัญญาปีต่อปี บริษัทฯ จึงได้พัฒนาแบบประกัน พี.เอ.รีฟันด์ เพื่อตอบสนองโจทย์ของลูกค้า โดยเฉพาะกลุ่มที่มีประวัติดี หากไม่มีการเคลม 3 ปีติดต่อกัน บริษัทฯ จะคืนเบี้ยประกันในปีสุดท้ายให้ ถือเป็นการคืนกำไรให้แก่ลูกค้า"นายอังกูรกล่าว
นายอังกูร กล่าวว่า แบบประกันอุบัติเหตุส่วนบุคคล พี.เอ.รีฟันด์ เป็นแบบประกันที่ให้ความคุ้มครองประกันอุบัติเหตุที่ครอบคลุม ทั้งกรณีเสียชีวิต ทุพพลภาพ หรือเข้ารับการรักษาในโรงพยาบาล รวมถึงเงินชดเชยรายได้ ซึ่งเชื่อว่าจะสามารถตอบสนองความต้องการของลูกค้าได้อย่างครบถ้วน